《晓起 其二》
清代·陈浩

菱歌断续唱新晴，江草青青江水平。桃叶低迷烟外渡，杨枝婉水曲中情。

红衣媚客汀花丽，绿黛当窗岫影横。拟向扬州买明月，最销魂处是箫声。

作者简介：清顺天昌平人，字紫澜。雍正二年进士。授编修，官至少詹事。书法东坡，上参魏晋诸家。诗品在白香山、刘禹锡之间。晚主讲开封宛南书院。乾隆三十六年皇太后八十“万寿”时，命入九老，赐游香山，时年逾八十。有《生香书屋集》。